དེ་ཡང་སྤྱི་ལོ་༡༩༠༠ལོའི་ཟླ་༥པའི་ཚེས་༢༥ཉིན་རྒྱའི་ཏའོ་ལུགས་ཀྱི་ཡུལ་གྱར་གྲྭ་བཙུན་ཝང་ཡོན་ལུའུ་དང་ཁོའི་ཞབས་ཞུ་བ་རུས་དབྱང་ཅན་གཉིས་ཀྱིས་སྦས་ཁུང་དེ་གསར་དུ་རྙེད་པ་དང་།ཟླ་༥པའི་ཚེས་༢༦ཉིན་སྒོ་ཕྱེས་ཏེ་བདག་གཉེར་བྱས་ཤིང་།དེའི་ནང་གི་རིག་རྫས་ཁྲོད་ཡིག་རྙིང་མང་བོ་ཞིག་རྒྱ་ཡིག་ཡིན་ལ།དེ་མིན་ལེགས་སྦྱར་དང་བོད་ཡིགཡུ་གུར་གྱི་ཡི་གེལི་ཡུལ་གྱི་ཡི་གེསོག་དག་གི་ཡི་གེདྲུ་གུའི་ཡི་གེཆིའུ་ཚིའི་ཡི་གེ་ལས་བྲིས་པའང་ཡོད།སྤྱི་ལོ་༡༩༠༧ལོར་དབྱིན་ཇིའི་སི་ཐན་དབྱིན་གྱིས་སྦས་ཁུང་འདི་ནས་བོད་ཡིག་ཤོག་དྲིལ་༣༠༠༠དང་།སྤྱི་ལོ་༡༩༠༨ལོར་ཧྥ་རན་སིའི་པོ་ཞིས་ཧི་ཡིས་བོད་ཡིག་ཤོག་དྲིལ་༤༠༠༠ཙམ་རིན་གོང་བདེ་མོས་བླུ་ཉོ་བྱས་ཏེ་རང་རང་གི་རྒྱལ་ཁབ་ཏུ་ཁྱེར་ཏེ་ཉར་ཚགས་ལེགས་པོ་བྱས་པའི་སྟབས་ཀྱིས་ད་ལྟ་ང་ཚོས་ཡིག་རྙིང་དེ་དག་ལ་རང་གི་ཉལ་སའི་ནང་ཅི་འདོད་དུ་ཉམས་ཞིབ་བྱ་རྒྱུའི་སྐལ་བ་འདི་བྱུང་བ་ཡིན།གལ་ཏེ་ཡིག་ཆ་དེ་དག་ཝང་ཡོན་ལུའུ་ཡི་ལག་ནས་མུ་མཐུད་དུ་བསྐྱུར་ཡོད་ཚེ།དེའི་མཇུག་འབྲས་ནི་བཤད་དཀའ་སྟེ།༡༩༠༢ལོ་ནས་བཟུང་ཝང་ཡོན་ལུའུ་ཡིས་སྦས་ཁུང་ནང་གི་རིག་རྫས་ཀྱི་ཁྲོད་ནས་བྲིས་ལེགས་པའི་ཆོས་དཔེ་དང་ཐང་ཀ་སོགས་ས་གནས་ཀྱི་དཔོན་པོ་དང་ཁོའི་གྲོགས་པོ་དག་ལ་ལེགས་སྐྱེས་སུ་སྟེར་མགོ་ཚུགས་ཡོད་པ་དང་།ད་དུང་༡༩༡༠ལོར་ཆིན་སྲིད་གཞུང་གིས་རིག་རྫས་དེ་དག་པེ་ཅིན་དུ་དབོར་འདྲེན་བྱ་དུས་ཀྱང་ཁོས་ལྐོག་ཏུ་རིག་རྫས་ཆ་ཚང་དང་སྤུས་ལེགས་སྒམ་ཆེན་པོ་གཉིས་སྦས་སྐུང་བྱས་ཤིང་།ཕྱིས་སུ་རིམ་བཞིན་གནའ་རྫས་སྡུད་མཁན་གྱི་ཚོང་བ་རྣམས་ལ་བཙོངས་ཡོད་པ་རེད།༡༩༡༠ལོར་ལི་ཧྲིན་ཏའོ་ཡི་ཚ་བོ་ཧྥུའུ་པོ་ཧྭ་ཡིས་རིག་རྫས་དེ་དག་པེ་ཅིན་དུ་སྐྱེལ་དུས་ལམ་བར་ནས་ཀྱང་ཤོག་དྲིལ་སོགས་གང་མང་ཞིག་བོར་བརླགས་སུ་གྱུར་པ་དང་།པེ་ཅིན་དུ་སླེབས་རྗེས་ཀྱང་ཐད་ཀར་རིག་སློབ་ལས་ཁུངས་ལ་མ་སྤྲད་པར་ལི་ཧྲིན་ཏའོ་ཡི་ཁྱིམ་དུ་དྲུད་དེ་དེའི་ནང་གི་ལེགས་གྲས་མང་བོ་ཞིག་སྒེར་འཛིན་བྱས་རྗེས་ཤོག་དྲིལ་ལ་ལ་དུམ་བུར་བགོས་ཏེ་ཁ་གྲངས་ལོངས་ཐབས་བྱས་རྗེས་གོང་རིམ་ལ་སྤྲད་པ་སོགས་ཀྱི་གནས་ཚུལ་ཡང་བྱུང་ཡོད།